«Ζήτησα από το υπουργείο Οικονομικών να άρει τις κυρώσεις που επιβλήθηκαν στις 14 Οκτωβρίου ως απάντηση στην τουρκική επίθεση», τόνισε Ντ. Τραμπ από το Λευκό Οίκο. «Οι κυρώσεις αίρονται εκτός αν συμβεί κάτι για το οποίο δεν θα είμαστε χαρούμενοι», είπε ο πρόεδρος των ΗΠΑ αφήνοντας ανοιχτό παράθυρο να ανατραπεί η απόφασή του. Ο Ντ. Τραμπ εξέφρασε επίσης τον σκεπτικισμό του για το νόημα της λέξης «μόνιμο» σε «αυτό το μέρος του κόσμου».

Την ίδια ώρα, το αμερικανικό υπουργείο Οικονομικών ανακοίνωσε την άρση των κυρώσεων ενάντια στα τουρκικά υπουργεία Άμυνας και Ενέργειας και τις κυρώσεις που είχαν επιβάλει εις βάρος του Τούρκου υπουργού Εσωτερικών Σουλεϊμάν Σοϊλου, του Τούρκου υπουργού Άμυνας Χουλουσί Ακάρ και του υπουργού Ενέργειας Φατίχ Ντονμέζ.

Αξίζει να σημειωθεί, ότι την ίδια ώρα, η Ρωσία υποστηρίζει ότι το μνημόνιο συνεργασίας που υπέγραψε με την Τουρκία θα εφαρμοσθεί χωρίς αιματοχυσία.

Συγκεκριμένα, ο Ρώσος υφυπουργός Εξωτερικών Σεργκέι Βερσίνιν, απαντώντας σε σχετικό ερώτημα είπε ότι «η εφαρμογή των συμφωνιών εκ μέρους μας και εκ μέρους των Τούρκων, χωρίς την χρήση βίας είναι πολύ σημαντική, επειδή οι συμφωνίες βασίζονται συν τοις άλλοις στις επαφές οι οποίες έγιναν το τελευταίο διάστημα μεταξύ όλων των πλευρών».